สหกรณ์โคนม จัดกิจกรรมในวันดื่มนมโลก (World Milk Day) สนับสนุนอาชีพพระราชทาน สร้างรายได้ให้เกษตรกร
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยว่า “วันดื่มนมโลก” ที่ตรงกับวันที่ 1 มิถุนายนนี้ นอกจากจะเป็นการส่งเสริมคนไทยให้บริโภคนมแล้ว ยังสามารถดำเนินงานคู่ขนานเพื่อเป็นประโยชน์แก่สังคม เช่น โครงการสนับสนุนนมพร้อมดื่มให้กับโรงพยาบาลสนาม เพื่อส่งกำลังใจและความห่วงใยถึงผู้ป่วยโควิด -19 และบุคลากรทางการแพทย์ที่ทำงานหนักรับมือโควิด-19ด้านนายวิศิษฐ์ ศรีสุวรรณ์ อธิบดีกรมส่งเสริมสหกรณ์ กล่าวว่า ปีนี้สหกรณ์โคนมที่มีผลิตภัณฑ์นมแปรรูปเป็นของตนเองประมาณ 14 แห่ง ใน 12 จังหวัดทั่วประเทศ ได้เข้าร่วมกิจกรรมเพื่อรณรงค์บริโภคผลิตภัณฑ์นมและมีการจัดโปรโมชันต่างๆ มากมาย หากหน่วยใด หรือผู้สนใจสั่งซื้อนมพร้อมดื่มจากสหกรณ์โคนมเพื่อนำไปมอบให้กับผู้ป่วย หรือบุคลากรทางการแพทย์ ตามโรงพยาบาลต่างๆ หรือโรงพยาบาลสนามในจังหวัดต่างๆ โดยจะได้รับส่วนลดเป็นกรณีพิเศษ สอบถามได้ที่โทร.02-2810032 , 084-6430430สำหรับการบริหารกิจการสหกรณ์โคนมนั้น เป็นส่วนหนึ่งซึ่งนับเป็นอาชีพพระราชทานที่ในหลวงรัชกาลที่ 9 พระราชทานเป็นกิจการที่สร้างอาชีพและรายได้ของคนในท้องถิ่น  โดยกรมส่งเสริมสหกรณ์จะเข้ามาดูแลช่วยเหลือต้นทาง ตั้งแต่ฟาร์มของเกษตรกรที่เป็นสมาชิกสหกรณ์โคนม จนไปถึงศูนย์รวบรวมน้ำนมดิบของสหกรณ์โคนม และปลายทางคือโรงงานแปรรูป ปัจจุบันสหกรณ์โคนมในประเทศไทยมีจำนวน 105 แห่ง มีสมาชิกเลี้ยงโคนมจำนวน 11,393 ครอบครัว มีจำนวนโคทั้งหมด 427,311 ตัว ผลิตน้ำนมดิบในภาคสหกรณ์ได้ประมาณ 2,060 ตันต่อวัน คิดเป็นสัดส่วนร้อยละ 58 ของปริมาณน้ำนมดิบทั้งประเทศ